Зи щIалэгъуэхэм я Iуэхур тынш?
Апхуэдэ упщIэ гугъум и жэуапым лъыхъуэу зэхуэсат Бахъсэн районым и еджакIуэ самоуправленэхэм хэт ныбжьыщIэхэр. Япэ щIалэгъуалэ зэхыхьэр Ислъэмей дэт курыт школым щекIуэкIащ.
ЗэIущIэм хэтащ КъБР-м и Iэтащхьэм и Администрацэм республикэм щекIуэкI политикэмкIэ и управленэм и чэнджэщэ- гъухэу Къуэжей Артёмрэ Шыпш Ас-лъэнрэ, КъБР-м и Муслъымэнхэм я IуэхущIапIэм и тхьэмадэм и къуэдзэ Сыжажэ Алим, Бахъсэн район администрацэм и Iэтащхьэм и къуэдзэ Ахъуэбэч Анзор, куейм егъэджэныгъэмкIэ и управленэм и унафэщI Абрэдж Тамарэ сымэ, нэгъуэщIхэри.
ЗэIущIэр къызэIуихащ Ислъэмей дэт курыт школым и унафэщIым и къуэдзэ Шапсыгъ Рахимэ.
ЩIалэгъуалэр нобэкIэ зыгъэпIейтей Iуэхугъуэ куэд къаIэтащ къызэхуэсахэм: хэкупсэ гъэсэныгъэр, лэжьапIэ IэнатIэ щIалэгъуалэм къахуэгъуэтыныр, ныбжьыщIэхэм зэхаша самоуправленэхэр зэрызэдэлэжьэн хуей щIыкIэхэр, нэгъуэщIхэри. Апхуэдэуи школакIуэхэр тепсэлъыхьащ лъэпкъ хабзэр, щэнхабзэр хъумэным, ар къыдэкIуэтей щIэблэм егъэщIэным мыхьэнэуэ иIэм.
ЩIэблэр гъэсэным епха Iуэхугъуэхэм зэпкърыхауэ тепсэлъыхьа нэужь, зэхуэсым хэтахэр къытеувыIащ къэралым и политикэ ухуэкIэм емылъытауэ, хэкум, лъэпкъым и зыужьыныгъэм щIалэгъуалэм щаIэ мыхьэнэр дапщэщи зыхащIэу щытын зэрыхуейр. Абы и лъэныкъуэкIэ щапхъэт зэIущIэм кърихьэлIа, Бахъсэн районым и спорткомитетым и Iэтащхьэ Гъузий Мухьэмэдрэ IэпщэрыбанэмкIэ дуней псом и чемпион Беслъэней Нурмухьэмэдрэ. Спортсменхэр тепсэлъыхьыжащ зыхэта зэпеуэхэм, икIи къыхагъэщащ къыщалъхуа къуажэм, республикэм, къэралым я цIэр фIыкIэ ягъэIуныр зэращымыгъупщэр.
ЗэIущIэм щагъэлъэпIащ «Урысейм и Олимп пщэдейр» урысейпсо щIалэгъуалэ спорт-егъэджэныгъэ зэхыхьэм щыте-кIуахэр. Абыхэм щIыхь тхылъхэмрэ медалхэмрэ иратащ. Гулъытэ хуащIащ ахэр зэхыхьэм хуэзыгъэхьэзырахэми: ЕгъэджэныгъэмкIэ район управленэм и лэжьакIуэ Албот Людмилэ, ОБЖ-мкIэ егъэджакIуэ Бещтокъуэ Аслъэн, Ислъэмей курыт школым и унафэщIым и къуэдзэ Шапсыгъ Рахимэ сымэ Бахъсэн район администрацэм и щIыхь тхылъхэр иратащ.
«Къыхэгъэщыпхъэу къызолъытэ щIалэгъуалэ политикэм зегъэужьыным районым и унафэщIхэм гулъытэшхуэ зэрыхуащIыр. Iуэху псори зытращIыхьыр районым и социально-экономикэ зыужьыныгъэм ныбжьыщIэхэри жыджэру хэгъэтынырщ», — жиIащ зэIущIэм и кIэухым Ахъуэбэч Анзор.
Къэбарт Мирэ.
